**ΣΥΛΛΟΓΟΣ ΥΠΑΛΛΗΛΩΝ Κ.Υ. ΥΠΟΥΡΓΕΙΟΥ ΠΑΙΔΕΙΑΣ**

**email:syllogos@minedu.gov.gr** //**www.sykyp.gr** Γρ. 044, τηλ. 3442057-58 fax.3442513

Ανδρέα Παπανδρέου 37 Μαρούσι Τ.Κ. 15180

**Αρ. πρωτ. 67 A**

**Μαρούσι, 3-11-2015**

**ΠΡΟΣ**:

**ΟΛΑ ΤΑ ΜΕΛΗ**

**ΑΝΑΚΟΙΝΩΣΗ – ΚΑΤΑΓΓΕΛΙΑ**

**ΑΛΛΟΙΩΣΗ ΟΡΓΑΝΙΣΜΟΥ ΥΠΟΥΡΓΕΙΟΥ**

1. **Μετά την έκτακτη Γ.Σ. του Συλλόγου Υπαλλήλων του Υπουργείου Παιδείας** την Παρασκευή 23-10-2015, στην οποία καταγγέλθηκε η προσπάθεια αλλοίωσης του οργανισμού, ώστε να τοποθετούνται σε θέσεις προϊσταμένων Διευθύνσεων και Τμημάτων της Γενικής Διεύθυνσης Σπουδών αποσπασμένοι εκπαιδευτικοί,
2. Μετά την **παράσταση διαμαρτυρίας** ενώπιον της Πολιτικής Ηγεσίας του Υπουργείου την ίδια ημέρα και την πληροφόρησή της περί των αποφάσεων της Έκτακτης Γενικής Συνέλευσης, στις οποίες περιλαμβανόταν και εξουσιοδότηση του ΔΣ του Συλλόγου να εξαγγείλει κινητοποιήσεις,
3. Μετά την **μη υποχώρηση της Πολιτικής Ηγεσίας** και την κατάθεση των προωθούμενων αλλοιώσεων του Οργανισμού ως **(ν)τροπολογία** στο ληστρικό πολυνομοσχέδιο-ταφόπλακα της ελληνικής οικονομίας, της κοινωνικής αξιοπρέπειας και της πολιτειακής συνοχής, το οποίο σχεδιάζεται να ψηφιστεί με τη διαδικασία του κατεπείγοντος από την «προοδευτική» συγκυβέρνηση ΣΥΡΙΖΑ-ΑΝΕΛ έως και αύριο Σάββατο 31/10

Το ΔΣ του Συλλόγου

**ΚΑΤΑΓΓΕΛΕΙ ΤΙΣ ΠΡΑΚΤΙΚΕΣ ΤΗΣ ΠΟΛΙΤΙΚΗΣ ΗΓΕΣΙΑΣ ΤΟΥ ΥΠΟΥΡΓΕΙΟΥ &ΚΑΛΕΙ ΟΛΑ ΤΑ ΜΕΛΗ ΤΟΥ**

1. Να **συμμετάσχουν στην αυριανή (Τρίτη 3 Νοεμβρίου 2015)** 3ωρη στάση εργασίας, 12:00-15:00
2. Να διατρανώσουν την **κάθετη αντίθεσή τους στον αντιδημοκρατικό κατήφορο** της Ηγεσίας του Υπουργείου και του γενικότερου «νομοθετικού» κυβερνητικού έργου,
3. Να καταγγείλουν τις λογικές του **εκπαιδευτικού κοτζαμπασισμού**, των «βολεψάκηδων» και των «ημετέρων», οι οποίοι, τοποθετούμενοι, **θα μπορούν να διατηρούν το υψηλότερο επίδομα ευθύνης** (πχ του Περιφερειακού Διευθυντή ή του Διευθυντή Πρωτοβάθμιας ή Δευτεροβάθμιας Εκπαίδευσης) ανεξαρτήτως του ότι θα υπηρετούν ως Προϊστάμενοι Διοικητικών Οργανικών Μονάδων, για τις οποίες το επίδομα προβλέπεται, δυστυχώς, χαμηλότερο,
4. Να υπενθυμίσουν **την εκκρεμότητα εκδίκασης σχετικής προσφυγής** του Συλλόγου μας ενώπιον του Συμβουλίου της Επικρατείας κατά ομοίων τοποθετήσεων αποσπασμένων εκπαιδευτικών στις εν λόγω θέσεις ευθύνης τον Οκτώβριο 2014, με την πρώτη εφαρμογή του ΠΔ 114/2014,
5. Να προειδοποιήσουν ότι θα **κατατεθεί ανάλογη δικαστική προσφυγή**, στην περίπτωση εφαρμογής της (ν)τροπολογίας-καρικατούρας,
6. Να δεσμευθούν στην **τήρηση του ωραρίου εργασίας χωρίς καμία υπερωριακή απόκλιση**, σύμφωνα με πρόσφατη απόφαση του ΔΣ της Ομοσπονδίας υπαλλήλων Υπουργείου Παιδείας
7. Να δηλώσουν απερίφραστα ότι ο ΑΓΩΝΑΣ ΑΡΧΙΖΕΙ ΤΩΡΑ με **κλιμάκωση των κινητοποιήσεων** (3ωρες στάσεις εργασίας με πρώτη εξ αυτών την **Τρίτη 03/11/2015 και ώρα 12μ**, αποκλεισμός του Υπουργείου και καίριων υπηρεσιών του κλπ).

**Η περαιτέρω αντίδρασή μας τόσο για το μείζον «εσωτερικό» ζήτημα του Οργανισμού όσο και για τα νομοθετούμενα μέτρα αποσάθρωσης μισθών, ασφαλιστικών δικαιωμάτων και συντάξεων, πλειστηριασμών πρώτης κατοικίας και κόκκινων δανείων θα καθοριστεί μέσα από νέες έκτακτες γενικές συνελεύσεις με ορίζοντα την 24ωρη γενική απεργία ΑΔΕΔΥ-ΓΣΕΕ στις 12 Νοεμβρίου 2015**

|  |  |
| --- | --- |
| Για το Διοικητικό Συμβούλιο | |
| Ο ΠΡΟΕΔΡΟΣ  Κώστας Κοτζαμπασάκης | Η ΓΕΝΙΚΗ ΓΡΑΜΜΑΤΕΑΣ  Τόνια Μητσοτάκη |

ΟΛΟΙ ΣΤΗΝ 3ωρη στάση εργασίας,

3/11/2015 12:00-15:00